Norman Taurog
Norman Torog (; Čikago, 23. februar 1899 — Rančo Miraž, 7. april 1981) bio je američki filmski reditelj koji je u karijeri dugoj skoro 50 godina režirao oko 180 filmova.

Početak karijere 
Još kao dečak glumio je u pozorištu, da bi 1913. kao dete počeo glumačku karijeru u kompaniji Tomasa Insa. Potom se vraća u pozorište, sve do 1920. i novog početka u filmskoj industriji, ovoga puta kao reditelj. Do 1931. snimio je preko 40 filmova, uglavnom kratkih komedija.

Celovečernje filmove režira od 1928, pokazavši se tokom duge rediteljske karijere kao pouzdan zanatlija koji se okušao u različitim žanrovima.

Oskar 
Već 1931. snimio je dečji film "Skipi", za koji je nagrađen Oskarom za režiju. Sa samo 32 godine starosti, Torog je i dan danas ostao najmlađi reditelj koji je uspeo da dobije ovu nagradu. Film je nominovan u još tri kategorije (za najbolji film, za glavnu mušku ulogu /tada 9-godišnji Torogov nećak Džeki Kuper/, i za najbolji scenario). Zanimljivo je da je koscenarista filma bio kasnije slavni Džozef L. Mankevic. Inače, film je nastao po tada popularnom stripu. To je dirljiva priča o dva dečaka koji pokušavaju da prodajom limunade spasu psa kojem preti smrt od šintera, spasu naselje siromašnih, kao i da uštede za bicikl.

Film je imao veliki uspeh i delovao vrlo podsticajno na razvoj filma za decu. Torog je režirao još nekoliko uspešnih filmova u tom žanru: "Haklberi Fin" (1931) i "Avanture Toma Sojera" (1938) (oba ekranizacije romana Marka Tvena), te "Grad dečaka" (1938) i "Muškarci iz grada dečaka" (1940), oba sa Mikijem Runijem i Spenserom Trejsijem.

Ostali uspesi 1930-ih i 1940-ih 
Tokom 1930-ih i 1940-ih, osim sa pomenutim dečjim filmovima, Torog je bio uspešan i u žanru mjuzikla: ("Velika emisija 1936." (1935), "Brodvejska melodija iz 1940." (1940), sa Fredom Asterom, "Lud za devojkama" (1943), jednim od najboljim mjuzikala tandema Džudi Garland/Miki Runi, ili "Reči i muzika", kao i toplo primljenim biografskim filmom "Mladi Tom Edison" (1940).

Din Martin i Džeri Luis 
Torog je 1950-ih imao dosta uspeha režirajući pet zajedničkih komedija čuvenog tandema Din Martin/Džeri Luis, sve do jedne iznad natprosečne, tako da ih mnogi smatraju najboljim zajedničkim filmovima ovog para. Radi se o filmovima "Smetenjak (The Stoodge)" (1953), "Poslužitelj na golf igralištu (The Caddy)" (1953), u kojem Din Martin prvi put peva veliki hit That's amore, "Uživaj život Džeri" (1954), rimejk filma Vilijama Velmana "Ništa sveto" iz 1942., "Nikad nisi premlad" (1955), rimejk Vajlderovog filma "Major i derište", te urnebesna komedija "Šerif na Divljem Zapadu" (1956).

Osim pomenutih filmova, Torog je režirao i dva filma u kojima se pojavljuje samo Džeri Luis: "Ne predaj brod" (1959) i "Poseta maloj planeti" (1960).

Elvis Presli 
Završni period Torogove karijere obeležili su filmovi sa Elvisom Preslijem, koji su ujedno predstavljali i neku vrstu prekretnice u Preslijevoj karijeri. Naime, u filmovima sa kraja 1950-ih, Presli je igrao buntovničke likove u stilu Džejmsa Dina (na primer "Voli me nežno", "King Kreol" ili "Zatvorski rok"). Kada se Presli 1960. vratio iz vojske, pukovnik Tom Parker je imao za njega druge planove - filmove po receptu nekoliko devojaka-nekoliko avantura-nekoliko pesama, u koje se Torog odlično uklapao, tako da je posle dve godine odsustvovanja sa filma Preslijev prvi film bio "Vojnički bluz" (1960), kojeg je Torog znalački režirao, pa se njihova saradnja nastavila i sledećih godina. Rezultat saradnje su još osam filmova koje kritičari često omalovažavaju, ali su svi do jednog bili komercijalno vrlo uspešni, a neki spadaju i u bolje filmove koje je Elvis snimio (na primer "Plavi Havaji" (1961) ili "Dogodilo se na svetskoj izložbi" (1963)).

Torog je režirao čak devet filmova sa Elvisom Preslijem, više nego bilo koji drugi reditelj.

Vanjske veze

Američki filmski režiseri
Dobitnici Oscara